Seun sterf ná perd hom skop | Maroela Media
Seun sterf ná perd hom skop
Mondré Barnard (13) is die naweek oorlede nadat hy van ŉ kraalheining geval en deur ŉ perd geskop is.
Bettina Fouche, ŉ familievriendin, het gesê Mondré en sy ma, Selma, het Saterdag aan ŉ perde-uithourit deelgeneem sowat 30 km buite Kathu in die Noord-Kaap. “Hulle het die helfte van die rit voltooi en toe gestop om die perde te laat afkoel en hulle te voer.”
Mondré het langs die perd op ŉ kraalheining gesit terwyl sy ma die perd gevoer het. “Ons weet nie wat presies gebeur het nie, maar Mondré het agteroor geval. Die perd het geskrik en hom teen die linkerkant van sy bors geskop en skrams teen sy linkerribbes ook getref.”
Volgens Fouche het Mondré self opgestaan en na die bakkie geloop voor sy ouers met hom na ŉ hospitaal in Kathu gejaag het. By die hospitaal is hy in ŉ rolstoel gesit en die hospitaal binnegestoot. “Hy het self uit die rolstoel opgestaan en op die bed geklim en het heeltyd met almal gepraat.”
Dokters het Mondré ondersoek en besluit dat hy na ŉ hospitaal in Kimberley oorgeplaas moet word. “Sy ma en ouma het saam met hom in die ambulans gery. Hulle was net buite Kuruman op pad na Kimberley toe sy toestand begin verswak het. Daar is besluit om om te draai en terug te ry na die hospitaal in Kathu. Mondré is met sy aankoms by die hospitaal dood verklaar.”
Volgens Fouche was Mondré ŉ bekwame ruiter en het naweke op die gesin se plaas buite Olifantshoek perd gery. “Hy en sy ma het al baie uithouritte gery. Hy het voor my grootgeword en ek het hom nooit hartseer of kwaad gesien nie. Hy het altyd gegiggel as hy iemand ŉ streep getrek het.”
Fouche het gesê Mondré het voluit gelewe. “Hy was bang vir niks nie. Hy was verskriklik lief vir sy motorfietse en het in Augustus ŉ nuwe motorfiets vir sy verjaardag gekry. Hy was altyd vriendelik en het lekker gesels. Sy ouers verwerk dit baie moeilik. Hulle is stukkend en hartseer.”
Mondré, ŉ gr. 7-leerder aan die CVO Kalahari-skool in Olifantshoek, word Saterdag begrawe. Hy laat benewens sy ma, ook sy pa, Raymond, en ŉ boetie en sussie agter.
Mondré Barnard Noord-Kaap
Man vas wat glo gestremde meisie verkrag
Ai soooooo hartseer♡
Hierdie is net n vloekskoot.
So jammer aan die ouers♡
Mag God julle hartseer ligter maak
Maritza · 2 jaar gelede
Vreeslik jammer om te hoor! Mag die Here jul vertroos in die moeilike tyd.
ena small · 2 jaar gelede
Die seer om ju kind te verloor is seker die seerste seer! Mag julle troos vind in die wete dat Mondre die lewe ten volle uitgeleef het en altyd onthou sal word vir wie en wat hy was!
Vid · 2 jaar gelede
So jammer om te hoor. Die seer raak nie minder nie en die verlange raak net meer en meer. Sy plek sal altyd leeg wees….. die pad is lank en hard voorentoe! Ons weet, ons stap hom. Wees geduldig met mekaar en moenie opgee nie. Baie sterkte
So jammer om die slegte nuus te hoor. Raymond, ek sien jou soms by veilings op Olifantshoek. n Mens kan maar net simpatiseer. Dis seker bitter sleg vir julle, want julle was nie voorbereid hierop nie. Mag die LIEWE VADER vir julle die kalmte gee om dit te aanvaar. Onthou al die goeie tye wat julle van hom gehad het. Sterkte vir julle.
Dit is wat mens noem ‘n fratsongeluk. So jammer oor julle pragtige seun, mens weet nie altyd hoekom die goed gebeur nie. Sterkte in julle tyd van rou.
My simpatie . Mag God julle die nodige sterkte gee.